b'\n_START_ARTICLE_\nZra\xc4\x8denje crnog tijela\n_START_PARAGRAPH_\nZra\xc4\x8denje crnog\xc2\xa0tijela (eng. black-body radiation; tako\xc4\x91er potpuno zra\xc4\x8denje, temperaturno zra\xc4\x8denje) je toplinsko elektromagnetsko zra\xc4\x8denje neprozirnog, nereflektiraju\xc4\x8deg, idealiziranog crnog tijela u termodinami\xc4\x8dkoj ravnote\xc5\xbei sa okolinom. Spektar i jakost (intenzitet) zra\xc4\x8denja takvog tijela regulira samo njegova temperatura. Pojam zra\xc4\x8denje crnog tijela prvi je upotrijebio njema\xc4\x8dki fizi\xc4\x8dar Gustav Kirchhoff\xc2\xa01860. Toplinsko zra\xc4\x8denje koje emitiraju mnogi svakodnevni predmeti pribli\xc5\xbeno odgovara zra\xc4\x8denju crnog tijela veli\xc4\x8dine i temperature tog predmeta. Crno tijelo pri sobnoj temperaturi izgleda crno, jer zra\xc4\x8di jedino energiju infracrvenog spektra, koju ljudsko oko ne vidi.  Kad mu se temperatura povisi, izgleda mutno crveno. Ako nastavimo povisivati temperaturu, postat \xc4\x87e plavobijelo. Crne\xc2\xa0rupe su gotovo savr\xc5\xa1ena crna tijela jer absorbiraju svo zra\xc4\x8denje na svom putu. Pretpostavlja se da one emitiraju zra\xc4\x8denje (nazvano\xc2\xa0Hawkingovo zra\xc4\x8denje), \xc4\x8dija temperatura ovisi o masi crne rupe.'